作者:白居易
標題:木蓮樹生巴峽山谷間，巴民亦呼為黃心樹，大者高五丈，涉冬不凋，身如青楊，有白文，葉如桂，厚大無脊，花如蓮，香色豔膩皆同，獨房蕊有異。四月初始開，自開迨謝，僅二十日。忠州西北十里，有鳴玉谿，生者穠茂尤異。元和十四年夏，命道士母丘元志寫，惜其遐僻，因題三絕句雲
內容:如折芙蓉栽旱地，似拋芍藥掛高枝。雲埋水隔無人識，唯有南賓太守知。紅似燕支膩如粉，傷心好物不須臾。山中風起無時節，明日重來得在無。已愁花落荒巖底，複恨根生亂石間。幾度欲移移不得，天教拋擲在深山。